اگر میں ہاں کہتا تو پھر طلوع سحر تک استغفار میں مشغول ہوجاتے اور اگر نہیں کہتا تو بدستور نماز میں مشغول رہتے ، روزانہ کا معمول تھاکہ مسجد نبوی سے دن چڑھے نکلتے بازارکی ضروریات پوری کرتے ، پھر نماز پڑھ کر گھر جاتے ،محمد بن زید اپنے والد سے روایت کرتے ہیں کہ عبد اللہ ابن عمرؓ رات بھر میں چار پانچ مرتبہ اُٹھ اُٹھ کر نمازیں پڑھتے تھے ، ابن سیرین کا بیان ہے کہ رات کو جتنی مرتبہ آنکھ کھلتی تھی اٹھ کر نماز پڑھتے تھے ، تلاوت قرآن سے بڑا شغف تھا ، ایک رات میں پورا قرآن ختم کردیتے ، حج کسی سال ناغہ نہیں ہوا حتی کہ فتنہ کے زمانہ میں بھی جب مکہ بالکل غیر مامون حالت میں تھا،انھوں نے حج نہ چھوڑا ، چنانچہ عبداللہ ابن زبیرؓ اورحجاج کی جنگ کے زمانہ میں جب انھوں نے حج کا قصد کیا تو لوگوں نے روکا کہ یہ حج کا موقع نہیں فرمایا اگر کسی نے روک دیا تو اسی طرح رک جاؤں گا ، جس طرح آنحضرت ﷺ کو دشمنوں نے روکا تھا ، صلح حدیبیہ کے زمانہ میں تو آپ رک گئے تھے اور اگر نہ روکا تو سعی وطواف پورا کروں گا ، چنانچہ صرف اس لیے کہ آنحضرت ﷺ نے صلح حدیبیہ کے موقع پر عمرہ کی نیت کی تھی ، انھوں نے اس موقع پر عمرہ کی نیت کی کہ آنحضرت ﷺ کے اس واقعہ سے مشابہت ہو جائے ،وہ یوں بھی تمام مسائل کے بڑے واقف کار تھے اور بکثرت حج کیے تھے ، اس لیے صحابہؓ کی جماعت میں مناسکِ حج کے سب سے بڑے عالم مانے جاتے تھے ، معمولی سے معمولی عبادت بھی نہ چھوٹتی تھی ، چنانچہ ہر نماز کے لیے تازہ وضو کرتے تھے ، مسجد جاتے وقت نہایت آہستہ آہستہ چلتے کہ جتنے قدم زیادہ پڑیں گے اتنا ہی زیادہ اجر ملے گا ۔
Entity: مکہ — Type: /location/city, /building, /location